Dialogues des Carmélites
Dialogues des Carmélites er en opera i tre akter af Francis Poulenc med libretto af komponisten efter Georges Bernanos' skuespil Dialogues des Carmélites (1949), der igen bygger på romanen Die Letzte am Schafott ('Den sidste på skafottet', 1931) af den tyske forfatter Gertrud von le Fort (1876-1971). Operaen, der var et bestillingsarbejde, blev uropført på La Scala i Milano i 1957, og nogle måneder senere blev den opført på Opéra National de Paris.
Handlingen bygger på virkelige begivenheder og foregår under Den Franske Revolutions Rædselsherredømme, hvor 16 karmelitersøstre fra et kloster i Compiègne i 1794 blev fængslet og dømt til døden af Revolutionsdomstolen. Den adelige Blanche de la Force er en fiktiv hovedperson, der i starten af operaen optages i karmeliterklostret, lige inden dette bliver lukket og udplyndret; hun bliver guillotineret som den sidste af karmeliternonnerne.